Sagunt acollirà el XIX Campionat d'Espanya de Mitja Marató Absoluta i Màster al febrer de 2020
16 d’octubre 2019

L'Ajuntament de Sagunt, a través de la delegació d'Esports ha presentat el XIX Campionat d'Espanya de Mitja Marató Absoluta i Màster de la Reial Federació Espanyola d'Atletisme que tindrà lloc el 2 de febrer de 2020. Esta competició coincidirà amb la XXXV Mitja Marató el Port de Sagunt que cada any organitza el Club Esportiu Camp de Morvedre.

  

El motiu d'esta presentació es deu a que les inscripcions s'obriran en els pròxims dies i des de la delegació d'Esports han explicat que qualsevol aficionat pot apuntar-se a córrer la mitja marató popular o aquelles persones que aconseguisquen fer els temps mínims, poden inscriure's en el Campionat d'Espanya.

​

![](/media/ovpigrxk/66_c_media-maraton-26.jpg)  
  

La presidenta del Club Esportiu Camp de Morvedre, Minerva Orella, s'ha mostrat encantada, orgullosa i entusiasmada amb este projecte. “**Ens fa especial il·lusió celebrar la Mitja Marató Absoluta i Màster a la nostra ciutat ja que és un gran esdeveniment esportiu, a més és un luxe fer-ho coincidir amb la nostra Mitja Marató el Port de Sagunt que té una llarga trajectòria en el nostre municipi**”, ha manifestat la presidenta. Orella ha agraït la confiança de la Federació per dur a terme este gran esdeveniment a Sagunt, així com als patrocinadors, clubs d'atletisme de Sagunt i de Canet d'en Berenguer i Ajuntaments dels dos municipis “**pel seu suport absolut i incondicional en l'organització de la carrera**”.

  

Per altra banda, el regidor d'Esports de l'Ajuntament de Sagunt, Javier Raro, ha agraït als tècnics del departament d'Esports “**que van ser qui van fer la proposta per a acollir este campionat, així com als clubs d'atletisme locals que des del primer moment s'han bolcat en este projecte**”. El delegat ha agraït a la Federació Valenciana d'Atletisme el bon fer i l'èxit d'altres esdeveniments esportius ja que gràcies a això “**l'any que ve podem comptar amb un esdeveniment de tal magnitud com és esta mitja marató**”.

  

Per a l'alcalde de Sagunt, Darío Moreno, que este esdeveniment haja arribat a bon port és “**gràcies a l'esforç col·lectiu de tots els agents implicats des dels tècnics de l'Ajuntament fins als socis voluntaris que participaran en la carrera**”. L'alcalde ha valorat este tipus d'esdeveniments que posa l'esport en el centre, “**cosa que per a nosaltres com a Ajuntament és molt important, d'una banda per qüestions de salut, però també perquè suposa ensenyar en valors, en superació i esforç**”.

  

“**Tot això forma part del que considerem positiu per a la nostra societat ja que l'esport comença a ser un element essencial dins del nostre model de ciutat, una ciutat que cada vegada s'està convertint en tot un referent esportiu pels esdeveniments que acull, pels equips de més alt nivell, i altres factors que demostren la forta aposta de la ciutat per l'esport**”, ha manifestat l'alcalde. A més, ha recordat que acollir este tipus d'esdeveniments té un gran efecte econòmic i ajuda a desestacionalitzar el turisme. “**Calculem que al voltant de 3.000 persones poden vindre a Sagunt gràcies a este esdeveniment, cosa molt positiva perquè vénen precisament en un mes que, normalment, és més problemàtic per al sector servicis**”, ha declarat Moreno, qui així mateix ha recordat que esdeveniments com este ajuden a posicionar la ciutat com un referent de turisme esportiu.

  

  

![](/media/5cgdopen/66_c_cartel-media-maraton-sagunto-corregido_page-0001-1.jpg)  

*   [](http://www.facebook.com/sharer.php?u=https://aytosagunto.es/va/actualitat/sagunt-acollira-el-xix-campionat-d-espanya-de-mitja-marato-absoluta-i-master-al-febrer-de-2020/ "Facebook")
*   [](http://twitter.com/share?url=https://aytosagunto.es/va/actualitat/sagunt-acollira-el-xix-campionat-d-espanya-de-mitja-marato-absoluta-i-master-al-febrer-de-2020/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-acollira-el-xix-campionat-d-espanya-de-mitja-marato-absoluta-i-master-al-febrer-de-2020/ "Linked In")
*   [](mailto:?body=https://aytosagunto.es/va/actualitat/sagunt-acollira-el-xix-campionat-d-espanya-de-mitja-marato-absoluta-i-master-al-febrer-de-2020/)